Nonta kapkapoanan a aneng pay meparsowiy dobong,
sigod a gwares Esel.
Ekisa-kis Esel cha Afo Chiyos,
tan man-inges i ogadin Esel tan Afo Chiyos.
Manipod nonta kapkapoanan,
ekisa-kis Esel cha Afo Chiyos.
Si Esel,
si-kathoy kagol na eparsowaan na emiin a gwared dobong tan dangit.
Nagwaren polos i eparsowa,
malaksid babaen cha si-katho.
Si Esel i naedafoan na biyag,
tan sema biyag,
si-kathoy silow a naenilow na nemnem na too.
Nasimilow iwa silow cha kawad-an na enbolinget,
et sema enbolinget ket,
nat mahaagwak to ma silow.
Gwariy sa-kin toon into-non Afo Chiyos a iyanngaran na John a Naemonjag.
Into-non Afo Chiyos a menistigo niwa silow say emiin a too,
memati ira kagol na kigwan John.
Si John a Naemonjag,
nat si-katho ma silow,
no diket kimowan ali say tistigoan to ma silow.
Sema podnon silow,
mimothok med ja dobong,
et nasinilowan toy nemnem na emiin a too.
Sema iyanngaran na Esel a podnon silow,
ekiiyan cha tood ja dobong,
nem angken si-kathoy kagol na eparsowaan na emiin a gwared ja dobong,
nat igwat pay laeng na too.
Kimowan alis Esel cha ili thon mismo,
nem nat igwat iren ma kaidian to.
Nem gwara ngoy toon engawat et ematid si-katho,
et si-kariy inni-kanan to na karebengan chen manbalin na anak Afo Chiyos.
Say inpasing chen iyanbalin na anak Afo Chiyos,
nat inges toy nainpasing na toon may-anak tep nat edafod ma dekna na sambaliy tan sema plano ren man-anak,
no diket edafod Afo Chiyos a mismo.
Si Esel,
iyanbalin na too,
et ekiiya-iyan cha si-kathayo.
Gwared si-kathoy emiin a kaasi tan podno.
Sini-neng miy kinakayang ton sema kinakayang na sa-sa-kin Anak Afo Chiyos a Aweto.
Si John a Naemonjag,
tinistigoan to ma toon kimeljaw a kigwan to i “Sejay iwa engibanagan ko nonta kigwan ko i ‘Gwariy sa-kin toon ontened alid si-kak a mas ekayang iy say si-kak tep idi anengak pay may-anak,
sigod a gwara.’ ”
Kagol na banay a kaasin ma toon si Cristo,
sema iren bindisjon a nain-i-kan tod si-kathayon naemati,
naiya-a-choman na olay.
Tep inpaamten Afo Chiyos i dinteg to babaen Moses,
nem inpaamta thoy kaasi tan kinapodno tho babaen Jesu Cristo.
Nagwariy eni-si-neng Afo Chiyos,
nem si Jesu Criston sa-sa-kin Anak to,
inpaamta thod too.
Tep sema ogadin Cristo tan ogadin Afo Chiyos,
man-inges ira,
et ekisa-kis Cristo na olay cha Aweto.